ΓΡΑΠΤΗ ΕΡΩΤΗΣΗ E-0374/01

υποβολή: Cristiana Muscardini (UEN) προς την Επιτροπή

(15 Φεβρουαρίου 2001)

Θέμα: Φυσικά προϊόντα και επιστημονικές αξιολογήσεις

Κατόπιν αιτήματος που διετύπωσε μια βελγική εταιρία, η επιστημονική επιτροπή τροφίμων φαίνεται ότι απέρριψε τη χρήση ενός φυσικού γλυκαντικού που βασίζεται στο εκχύλισμα της stevia rebaudiana η οποία χρησιμοποιείται από χρόνια σε πολλές χώρες. Η απόφαση δημιουργεί δυσχέρειες στον καταναλωτή που έχει σοβαρές αμφιβολίες ως προς τα κριτήρια αξιολόγησης που χρησιμοποιούνται από όποιους έχουν την εξουσία να αποφασίζουν, χωρίς να αντιλαμβάνονται τους λόγους που εξουσιοδοτούν π.χ. την χωρίς κανέναν περιορισμό χρήση ενός τεχνητού γλυκαντικού όπως η ασπαρτάμη παρά τις πολυάριθμες επισημάνσεις για σοβαρές παρενέργειες. Ο καταναλωτής έχει την εντύπωση ότι χρησιμοποιούνται δύο μέτρα και δύο σταθμά για να εξουσιοδοτείται η κατανάλωση διατροφικών ουσιών, ανάλογα με το αν παράγονται από ισχυρές αγροφαρμακευτικές εταιρίες ή από μικρομεσαίες επιχειρήσεις. Η Επιτροπή

1. συμμερίζεται τις αμφιβολίες των καταναλωτών;

2. δεν θεωρεί ότι το ισχύον σύστημα έγκρισης των ουσιών λειτουργεί περισσότερο σε συνάρτηση με την ισχύ των εταιριών παραγωγής και όχι για την προστασία των καταναλωτών;

3. δεν φοβάται ότι εάν τέτοιο σύστημα εφαρμοστεί στα συμπληρώματα διατροφής, θα χρειασθεί να παρακολουθήσουμε την εξαφάνιση πολλών εκ των πλέον αποτελεσματικών σήμερα συμπληρωμάτων όπως ήδη παρατηρείται στον τομέα των γλυκαντικών;

4. δεν πιστεύει ότι από του σημείου όπου η οδηγία για τα συμπληρώματα διατροφής θα απαιτεί αυστηρούς ελέγχους των αποδεκτών ουσιών και των πηγών διατροφής η ισχύς των μεγάλων και ισχυρών φαρμακοβιομηχανιών που προτείνουν τη χρήση μιας νέας ουσίας θα είναι εκείνη που θα προσδιορίζει την αποδοχή της ή μη;

5. υπό το πρίσμα των ανωτέρω δεν φοβάται ότι η παραδοσιακή βιομηχανία των ολοκληρωτών, η οποία αποτελείται από μικρομεσαίες επιχειρήσεις, θα συνθλιβεί από την ισχύ των πολυεθνικών του τομέα;

Απάντηση του κ. Byrne εξ ονόματος της Επιτροπής

(26 Απριλίου 2001)

Βάσει των αιτήσεων δύο διαφορετικών εταιριών, η Ευρωπαϊκή Επιτροπή ζήτησε από την επιστημονική επιτροπή τροφίμων να εξετάσει την ασφάλεια του stevioside ως γλυκαντικού, και των φυτών και των φύλλων της Stevia Rebaudiana Bertoni ως νέων τροφίμων. Οι πιο πρόσφατες γνώμες της Επιστημονικής Επιτροπής χρονολογούνται από τον Ιούνιο του 1999.

Όσον αφορά τα φυτικά προϊόντα, η επιτροπή κατέληξε ότι οι πληροφορίες που παρέχονται στις προδιαγραφές, την τυποποίηση του προϊόντος και τις μελέτες σχετικά με την ασφάλειά του ήταν ανεπαρκείς. Αυτό επιβεβαίωσε την αρχική έκθεση αξιολόγησης που διεξήχθη από την εθνική αρχή που παρέλαβε την αίτηση. Συνεπώς, η Ευρωπαϊκή Επιτροπή αποφάσισε να μην επιτρέψει τη διάθεση στην αγορά των φυτών και αποξηραμένων φύλλων της Stevia Rebaudiana Bertoni ως τροφίμου ή συστατικού τροφίμων(1).

Όσον αφορά το γλυκαντικό, η επιτροπή εξέφρασε ανησυχίες για την απουσία στοιχείων σχετικά με την ασφάλεια όσον αφορά το ενδεχόμενο γονιδιοτοξικότητας ενός μεταβολίτη του stevioside, για τις προδιαγραφές της ένωσης (προσμείξεις) και για τις πιθανές επιπτώσεις στην ανθρώπινη γονιμότητα. Επομένως, η Ευρωπαϊκή Επιτροπή δεν θεώρησε σωστό να προτείνει την έγκριση της ουσίας ως γλυκαντικού για χρήση στα τρόφιμα.

Η κοινή επιτροπή εμπειρογνωμόνων για τα πρόσθετα τροφίμων και τις προσμείξεις της Παγκόσμιας Οργάνωσης Υγείας (ΠΟΥ) και της Οργάνωσης για τη Διατροφή και τη Γεωργία (FAO) έχει εκφράσει παρόμοιες ανησυχίες για το stevioside με την επιστημονική επιτροπή τροφίμων.

Η ασπαρτάμη έχει αξιολογηθεί επίσης από την επιστημονική επιτροπή τροφίμων και έχει κριθεί αποδεκτή για χρήση ως γλυκαντικό τροφίμων. Η επιτροπή καθόρισε ως επιτρεπόμενη ημερήσια δόση τα 40 mg ανά κιλό σωματικού βάρους. Επομένως, το γλυκαντικό αυτό εγκρίθηκε σύμφωνα με την κοινοτική νομοθεσία για περιορισμένο φάσμα τροφίμων και με μέγιστα επίπεδα χρήσης(2).

Η Ευρωπαϊκή Επιτροπή θα ήθελε να καθησυχάσει την κυρία βουλευτή ότι το μέγεθος ή η έκταση των δραστηριοτήτων του κατασκευαστή δεν επηρεάζει την αξιολόγηση των πρόσθετων τροφίμων που διεξάγεται από την επιστημονική επιτροπή τροφίμων, ούτε πρόκειται να επηρεάσει τις μελλοντικές αξιολογήσεις ουσιών που προορίζονται να χρησιμοποιηθούν ως συστατικά συμπληρωμάτων διατροφής.

(1) Απόφαση 2000/196/ΕΚ της Επιτροπής της 22ας Φεβρουαρίου 2000 σχετικά με την απόρριψη της διάθεσης στην αγορά της Stevia rebaudiana Bertoni: φυτά και αποξηραμένα φύλλα ως νέου τροφίμου ή νέου συστατικού τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, ΕΕ L 61 της 8.3.2000.

(2) Οδηγία 94/35/ΕΚ του Ευρωπαϊκού Κοινοβουλίου και του Συμβουλίου της 30ής Ιουνίου 1994 για τα γλυκαντικά που προορίζονται να χρησιμοποιηθούν στα τρόφιμα, ΕΕ L 237 της 10.9.1994.